O beneficio neto de Caixa Rural Galega increméntase nun 10% no exercicio 2021 - Campo Galego\nInicio / Noticias de empresa / O beneficio neto de Caixa Rural Galega increméntase nun 10% no exercicio 2021\nCaixa Rural Galega celebrou a súa Asamblea Xeral para aprobar as contas anuais do 2021. Un dos puntos que se destacaron foi o alcance dun beneficio neto de 6,32 millóns de euros, un incremento dun 10% con respecto ao ano anterior\nCampo Galego - 16/05/2022\nCampo Galego 16/05/2022 7:23 p.m.\nImaxe da asamblea xeral de Caixa Rural Galega.\nCaixa Rural Galega celebrou a súa Asemblea Xeral anual este sábado coa presenza do Consello Reitor da cooperativa de crédito, presidida por Manuel Varela, e os representantes das Xuntas Preparatorias. O punto máis relevante da orde do día foi a aprobación das contas do exercicio 2021, das que destaca un beneficio neto que acadou os 6,32 millóns de euros, o que supón un incremento do 10% respecto do ano anterior.\nDeste xeito, Caixa Rural Galega enlaza nove anos consecutivos medrando na cifra de resultados, concretamente desde o ano 2013 que supuxo o primeiro exercicio con incremento de resultado neto tras a crise financeira de 2008. As contas recollen uns activos que superan os mil setecentos corenta millóns de euros e que supoñen un crecemento do 18% respecto do ano anterior.\nOs depósitos de clientes superan os mil cincocentos millóns de euros e a inversión crediticia acada preto de setecentos sesenta e oito millóns de euros, o que supón para ambas partidas crecementos do 20% e do 11% respectivamente. A morosidade pechou o exercicio no 2,65% cunha baixada de preto dun punto respecto do exercicio anterior na liña dos últimos anos.\nPrecaución e cambio de tendencia\nDesde a entidade, prevese un cambio de tendencia debido ao freo da recuperación económica froito das incertezas ocasionadas polo conflito bélico en Ucrania, a evolución dos prezos e os problemas nas cadeas de subministracións. A ratio de solvencia acada o 15,24% cumprindo, como en anos anteriores, os requirimentos do regulador e incrementándose en preto dun punto respecto do exercicio precedente.\nO presidente da corporación Manuel Varela destacou que “o panorama global actual está cheo de cambios, retos e incertezas debido a sucesos moi diversos como o Brexit, a pandemia, o estalido do conflito en Ucraína, unido á maior revolución tecnolóxica da humanidade. Este avance imparable da tecnoloxía afectou especialmente ao colectivo da xente maior, que se sentiu inxustamente tratada nun servizo fundamental como é a banca. É neste punto no cal a entidade adquire o seu verdadeiro valor xa que o primeiro obxectivo de Caixa Rural Galega é serlle útil á xente, sempre sen abandonar a senda da rendibilidade para poder seguir medrando”.\nUnha situación económica positiva\nEn relación ao estado actual, Varela afirma que “tras a enorme caída da produción en 2020, o ano 2021 comezou cunha relevante recuperación, pero sucesivos brotes de Covid, e un brusco, intenso e de momento persistente aumento da inflación, entre outros factores, frearon a recuperación, deixando a España entre os países máis atrasados neste sentido. Esta situación ten un impacto directo sobre a capacidade real de gasto dos fogares e as marxes empresariais, e a súa duración dependerá do conflito no leste de Europa e de como se comporte o turismo, entre outros factores”.\nIgualmente, o presidente fai fincapé en que “Caixa Rural Galega volve presentar cifras récord tanto en investimento crediticio como en depósitos, con crecementos sostibles ano tras ano, e é no crecemento destes últimos no que se pode ver a confianza que os clientes veñen depositando na entidade”. Doutra banda, detalla que “o cambio de rumbo da autoridade monetaria debido á inflación, suporá subidas de tipos de interese na segunda metade deste ano, que se espera sexan moderadas, pero permitirán ao sector mellorar a rendibilidade dos activos e con iso fortalecer a solvencia”.\nA Fundación Caixa Rural Galega Tomás Notario Vacas adxudica a primeira bolsa para estudos de posgrao


Menos de 30 días para manter o asento en Sar e vibrar co Monbus Obradoiro da tempada 2019/20 - Web oficial Monbus Obradoiro\nMenos de 30 días para manter o asento en Sar e vibrar co Monbus Obradoiro da tempada 2019/20\nPublished: Luns, 05 Agosto 2019 16:00\nEn sete días a plantilla do Monbus Obradoiro comezará a súa primeira semana de adestramentos ás ordes de Moncho Fernández e o seu corpo técnico, cos compromisos de pretemporada xa definidos.\nA Liga Endesa comezará ben forte, con dobre xornada entre semana e, á espera de coñecer o calendario de enfrontamentos, o club quere lembrar aos abonados que queiran manter o seu asento da tempada pasada teñen menos de 30 días para renovar o seu abono a través da web do club ou nas oficinas.\nA partir do 3 de setembro, os asentos dos abonados que non renovasen serán liberados, quedando dispoñibles para novos afeccionados ou aqueles que queiran cambiar de asento.\nEste aspecto é fundamental xa que un dos compromisos máis especiais de pretemporada será ver ao equipo no Torneo Xacobeo 2021 en Sar, recibindo ao Barça Lassa, e os abonados poderán velo desde o seu asento por tan só 3€. Estes asentos estarán bloqueados ata o domingo 8 de setembro e quedarán liberados para a súa venda no caso de que o abonado non compre esa entrada.\nOs abonados poderán mercar entradas adicionais a 9€ en calquera asento libre (utilizando o código promocional formado polo seu NIF seguido do seu número de abonado). En canto ao público xeral, poderán facerse con entradas a 19€ en calquera zona do pavillón, e os de tarifas Infantil e Xuvenil por 9€. A recadación será destinada integramente ás categorías inferiores.


CIG San Caetano: Voto por correo nas eleccións sindicais\nO voto por correio está establecido pola Lei 9/1987 de Órganos de Representación nas Administracións públicas e desenvolto polo Real Decreto 1846/1994 polo que se aproba o regulamento de eleccións sindicais nos órganos da Administración xeral do Estado e que a Xunta aplica aquí supletoriamente.\nPara exercer o voto por correo nas eleccións sindicais:\nTes que comunicalo previamente (solicitalo) a túa mesa eleitoral. Esta comunicación pode ser a partir do día seguinte á convocatoria eleitoral (dende a data de constitución da mesa xa se pode facer) e até cinco dias antes da data de votación.\nA comunicación farase a través das oficinas de Correos (apresentando escrito en sobre aberto para ser datada e selada antes de ser certificada). Exixese documento de identidade. A comunicación tamén a pode efectuar no nome do eleitor, persoa debidamente autorizada, acreditanto esta a sua identidade e representación abonda.\nAlgunhas Mesas Cordinadoras poden permitir excepcionalmente a solicitude do voto a través dos rexistros da propia Xunta. No caso dos Servizos Centrais vai todo polo libro e só se considera válido a solicitude e posterior voto a través das oficinas de Correos.\nA mesa, unha vez verificada a inclusión no censo, procederá a enviar as papeletas eleitorais e o sobre no que debe ser introducido o voto.\nO eleitor introducirá a papeleta de votación no sobre remitido, que pechará, e este, á sua vez, e xunto con fotocopia do documento de identidade, introducirá noutro de maiores dimensións que tamén remeterá á mesa eleitoral por correo certificado (este último sobre debe ir aberto á oficina de correos).\nInda que xa se votase por correo, o eleitor poderá votar en persoa, eliminandose o voto por correo.\nAsunto: Petición voto por correo\n_______________________________________________________, con documento de identidade número __________________ , persoal funcionario da Administración Autonómica Galega, con destino en _______________________________________ , en relación ao proceso eleitoral á Xunta de Persoal dos servizos periféricos da Xunta de Galiza na provincia de Pontevedra, manifesto o meu desexo de exercer o voto por correo nas eleicións convocadas para o día 19 de abril de 2007.\nXa que logo, prego se me achegue a documentación ao seguinte enderezo:\n_________________, ____ de _________________ de 2007\nPublicado por CIG San Caetano ás 13:57


A fotografía dun pasado\nTEXTO ROCÍO GARCÍA PEDREIRA USC/ELOS TEXTO MAR FERNÁNDEZ VÁZQUEZ ELOS-GALICIA, LITER21/LIJMI-USC TEXTO CARMEN FERREIRA LITER21-USC/CRPIH COORDINADA POR BLANCA-ANA ROIG | 24.07.2016\nA filóloga galega e hispánica Andrea Maceiras (A Coruña, 1987) conta cunha galardoada produción xuvenil, xurdida dunha vocación literaria temperá, na nenez, cando comezou a agasallar a súa irmá pequena con contos e relatos en datas sinaladas, aos que seguiron, na súa adolescencia, os que foi presentando aos certames de Cambre e de Redondela. Debutou en 2007 con Proxecto Bolboreta, I Certame de Micronovela do Concello de Soutomaior, o exemplo da liña do proceso de busca da identidade, que sempre aborda nas súas obras.\nEuropa Express (Xerais,2015) responde á mudanza de perspectiva na escrita de Maceiras: deixa atrás as voces narradoras en terceira persoa e dálles protagonismo aos personaxes que usan a primeira persoa para reflectir o seu mundo interior. Ademais de plasmar a introspección interior, expresada polos propios personaxes segundo a experimentan, Maceiras engade tamén nesta obra xuvenil a pluralidade de voces narrativas que serven de contrapunto ao personaxe de Nico, quen procura resposta aos interrogantes que lle xorden cando atopa por azar unha fotografía de dez anos atrás, que plasma un instante desapercibido para el e para a maioría dos seus amigos que aparecen retratados nela.\nEse instante convértese no detonante da trama e na causa que move a Nico a retomar a amizade cos sete compañeiros que emprenderan unha viaxe en interrail por varias cidades europeas para celebrar o remate dos estudos de bacharelato. Desde ese momento, a trama desta novela coral flutúa nun xogo de espellos entre o presente de Nico, Aroa, Xacobe, Beatriz, Óscar, Piero e Mía e o pasado da citada viaxe xuvenil, que permite ao lectorado coñecer pouco e pouco as súas personalidades e ir facendo conxeturas sobre o fatídico falecemento que os distanciou.\nA intriga psicolóxica cara á descuberta da verdade agochada na fotografía supón sobre todo a viaxe interior de Nico, quen se cuestiona a súa amizade con Xacobe e a vida actual que comparte con Aroa. As dúbidas de Nico achegan á historia unha serie de tópicos universais, caso da inmortalidade, a beleza e a xuventude efémeras e a tentativa frustada do ser humano de apreixar e parar o tempo para perpetuar os momentos de felicidade.\nEn suma, Europa Express permite ao lectorado percorrer, no presente e mesmo dez anos atrás, cidades europeas e sentirse un narrador testigo e ás veces omnisciente que enche baleiros da trama respecto á actitude de Xacobe.\nAS palabras voadoras para a infancia do Mésseder\nOquinto volume publicado por Tropelias&Companhia dentro da colección "Vozes e rostos da literatura infantojuvenil portuguesa", do mesmo xeito que aconteceu cos anteriores (dedicados aos escritores Vergílio Alberto Vieira, Luísa Ducla Soares, Manuel António Pina e António Mota), pretende dar a coñecer a obra do escritor portugués João Pedro Mésseder, pseudónimo literario que agocha a identidade do profesor José Antonio Gomes. Ambos os dous coordinadores, a profesora Sara Reis da Silva e o escritor e investigador João Manuel Ribeiro, asinan a nota introdutoria onde falan do contido do estudo e do evento ao redor da produción do autor de Trocar as voltas ao Tempo (2008) que motivou a realización do devandito libro. De certo, o propio título, A escrita para a infância de João Pedro Mésseder ou como trocar as voltas ao silêncio (2015), fai referencia á extensa produción literaria dun escritor que xa posúe un relevante lugar na historia da literatura portuguesa para a infancia e xuventude.\nA monografía artéllase ao redor de catro apartados: "Estudos", "Escritas", "Na primeira persoa" e "Ficha biobibliográfica". O primeiro recolle achegamentos teóricos de ambos os dous coordinadores, aos que se suman as voces das investigadoras Blanca-Ana Roig Rechou e Ana Margarida Ramos, artífices tamén da entrevista ao propio Mésseder que se recolle nun apartado posterior. Ao fin, esta obra ofrece a posibilidade ao lector de coñecer máis de preto a persoa tras o escritor, amigo e compañeiro doutros escritores que lle dedican unhas liñas, as cales se complementan coas testemuñas recollidas do editor José Oliveira e a ilustradora Ana Biscaia, falando da relación persoal e profesional co autor. Porén, non é esta monografía unha simple aproximación á figura do escritor João Pedro Mésseder, senón que abarca un completo achegamento desde distintos ámbitos a tan relevante figura da Literatura Infantil e Xuvenil portuguesa en ambas as facetas, profesional e persoal. Expertos, compañeiros de profesión e ante todo amigos fan honra a este intelectual dun xeito metódico, aínda sen ser demasiado extenso. De ter que elixir unha frase que recolla o espírito da propia obra e o sentimento que fai nacer no lector (identificándoo como amante da Literatura Infantil e Xuvenil ou, polo menos, con curiosidade por descubrila), é coa que João Manuel Ribeiro remata a súa achega: "Obrigado, João Pedro Mésseder".\nTESTEMUÑO ÍNTIMO DE ANA fRANK SOBRE O HOLOCAUSTO NAZI\nO pasado ano Kalandraka Editora, can do se celebraba o setenta aniversario do final da Segunda Guerra Mundial, sacou do prelo con tradución de Tomás - Ruibal Diario de Ana Frank, obra emblemática da denominada literatura do holocausto, testemuño da guerra e da mostruosidade do fascismo. Esta edición renovada prescinde das suxestivas e evocadoras fotografías artísticas, que Andrés Pinal realizara para a primeira edición en galego en 2004, e enriquécese con moitas pasaxes inéditas. Trátase do diario persoal dunha adolescente xudía que relata as súas vivencias durante os máis de dous anos que permaneceu agochada en Ámsterdam, xunto con sete persoas máis, na chamada “casa de atrás”, no edificio da empresa do pai, para evitar seren enviados aos campos de concentración nazis. Iníciase o 12 de xullo de 1942 e abrangue ata o 1 de agosto de 1944, cando unha patrulla da Gestapo os descobre e envia ao campo de concentración de Auschwitz. Ana Frank relata en primeira persoa, dunha maneira espontánea e natural cunha ollada primeiro inocente pero cada vez máis crítica e adulta, a realidade cotiá que a rodea: normas de conduta, prohibicións, tarefas domésticas, pasatempos, estudos, actividades de ocio... O lector asiste ao proceso de madureza da adolescente (descubrimento do seu corpo, da sexualidade e do sentimento de amor), á relación problemá- tica coas persoas que compartiu a reclusión (o distanciamento emocional con súa nai e as discusións coa familia Van Pels e co dentista Alfred Dussel) e á realidade histórica, social e política (a invasión alemá de Holanda, as medidas antisemitas, o xenocidio, os bombardeos, as técnicas intimidatorias e disuasorias, o avance dos aliados...), rebelándose contra das inxustizas. Tamén teñen cabida reflexións sobre cuestións máis universais, como é a consideración da muller ao longo da historia ou as referencias ao labor da escrita. Unha historia de angustia, tristura e medo atemporal e sincera, mais tamén cargada de esperanza, de optimismo, do desexo de ir cara adiante e de superar a adversidade que, desde a súa primeira edición en 1947, ten sido traducida a máis de setenta linguas e adaptada ao teatro e cinema, converténdose na obra holandesa máis traducida de todos os tempos.


Diario dun mercado. Episodio 222 - Futbolinlugo\nXa estamos de volta! E obviamente, con novidades! Sucédense as renovacións no noso fútbol pero aínda queda algún que outro movemento importante.\nComezamos pola Terceira División, onde o antigo defensa do Viveiro Uriol é novo xogador do Estradense. O seu compañeiro de batallas Roi tamén cambia de aires e confirma os rumores que o situaban no Foz de Bebo. O equipo branquivermello non para de traballar nestas semanas e tamén conseguiu a renovación do meta Rubén Castro.\nNesa mesma Preferente, Etham Coutado vestirá o azul do Atlético Escairón unha campaña máis. E na veciña Monforte, Alberto López presentou ao seu corpo técnico. Un ano máis contará coa compaña de Rubén Barrios na preparación física. As novidades chegan repletas de xuventude. Dani Pérez realizará a preparación dos porteiros e Aarón Sánchez, excoordinador de Casás, da un paso adiante na súa carreira ao ser o segundo e man dereita de Alberto López. Completa este cadro técnico o fisioterapeuta Alberto.\nNa Primeira, o Pol segue movendo ficha da boa. O central Álex González, ex do Monterroso e Polvorín, xogará finalmente no Manuel Luna e non en Portomarín. Ademais Mourelos repesca a un vello coñecido, no que confía plenamente. Non é outro que exxogador do Antas José Costa. Nesa mesma categoría, o Monterroso pechou dúas renovacións importantes: o defensa ‘Guaje Iago’ e o extremo Crespo.\nPor último, chégannos novas por partida dobre desde Chantada. O filial do Sangoñedo renova a Jordi, Kevin, Luis, Cristian e Diego. O cadro feminino fai o propio con Noela, Nati, Tania e Marian.


Prisión para un home por gravar espidas a menores, entre elas a súa sobriña\nA investigación comezou cando o irmán do detido se persoou ante a Policía Nacional para denunciar que este gravara á súa filla centrándose nos órganos xenitais mentres durmía\nA autoridade xudicial ordenou o ingreso en prisión provisional para un mozo de 25 anos que foi detido pola Policía Nacional por fotografar e gravar espidas a menores de pouca idade, entre elas a súa sobriña.\nA investigación comezou cando o irmán do detido se persoou ante a Policía Nacional para denunciar que este gravara á súa filla centrándose nos órganos xenitais mentres durmía, segundo informou a Policía nun comunicado.\nAs pescudas policiais permitiron aos axentes intervir un dispositivo no que se almacenaban máis de 30 vídeos de contido pedófilo, algúns deles descargados de Internet e outros de produción propia e similares ao que o detido gravara á súa sobriña.\nDurante a investigación os policías pescudaron que o detido, ademais de aproveitarse do vínculo familiar para cometer o delito, utilizaba o seu posto de traballo nun club de Marbella (Málaga) para tomar imaxes de forma discreta de mulleres, centradas na súa maioría nas zonas íntimas.\nPrisión para un home por gravar espidas a menores, entre elas a súa...\nAchado morto nun coche accidentado un xixonés desaparecido hai 6 días


O CONCELLO DE CERVO ADXUDICOU AS OBRAS DO CAMIÑO DA FONTE DE SAN ROQUE, EN CERVO, DAS RÚAS CONC - Obras e urbanismo | Cervo\nO CONCELLO DE CERVO ADXUDICOU AS OBRAS DO CAMIÑO DA FONTE DE SAN ROQUE, EN CERVO, DAS RÚAS CONC\nA primeira supón un investimento de 80.000 euros, a segunda conta cun orzamento de 145.000 euros e a terceira ascende a case 40.000 euros\nO Concello de Cervo xa rematou o proceso de adxudicación das obras do Camiño da Fonte de San Roque, no núcleo de Cervo, das rúas Concepción Arenal e Penela, en pleno casco urbano de San Ciprián, e do Camiño Plantío-Lagoa-Pena Esvaradía, en Rúa.\nNo primeiro caso, a obra conta cun investimento de 80.000 euros, subvencionados ao 50% pola Xunta de Galicia, e foi adxudicada a Construcciones y Canalizaciones José Saá.\nNo caso das rúas de San Ciprián a actuación contempla un orzamento de 145.000 euros, integramente procedentes de fondos municipais, e será realizada, logo do proceso de adxudicación, por Carferlo S.L.\nNo caso do Camiño de Rúa a obra, enmarcada no Plan de Mellora de Camiños Municipais da Consellería de Medio Rural, conta cun investimento de 39.632 euros e será executada por Excavaciones y Obras Marcos, S.L.\nEstá previsto que as tres obras estean rematadas antes de que finalice o ano.\nO alcalde subliñou que estamos a falar de actuacións que este equipo de goberno marcou como prioritarias polo que “axilizamos ao máximo os trámites para que puidesen ser realidade canto antes”. Villares puntualizou, así mesmo, que se trata de “obras de inversión que abranguen toda a amplitude do noso Concello, desde a zona máis urbana á rural”.


Reentrada – Parroquia de Carballo\nNestes días recibimos e proclamamos varias mensaxes.\nEmpeza un novo curso de catecismo. Nenos/as, pais, avós, teñen que dispoñerse a mandar, acompañar, estimular ós seus nenos para cumprir con esa misión da educación cristiá. Ademais, compromiso serio no día do bautismo.\nOs catecismos empezan a funcionar porque hai, afortunadamente, catequistas, mulleres ou varóns que aceptan gustosamente a misión de evanxelizar á nosa infancia.\nTamén os Srs. Curas asumen esta honrosa dedicación como de capital importancia no coidado pastoral que deben ás súas freguesías. Unha vez máis volverán a insistir que a catequesis é unha formación permanente tamén despois da Primeira Comunión. Mesmo as persoas adultas han de ter catequesis actualizada, dirixida á súa madurez, porque reciclarse nos coñecementos da Fe é algo imprescindible. Hoxe máis ca nunca.\nTemos o exemplo dos sacerdotes que dedican un día á semana asistindo en Santiago a cursos de formación.\nOutro aviso que debemos acoller é o da oración, a do Sto. Rosario en familia. Pouco valerían tantas festividades do Rosario adicadas a Nosa Señora, se a oración máis popular, fácil, tradicional, como é a do Sto. Rosario, non se rezase, anque sexa brevemente, nas nosas familias.


Unha excursión con aroma de mar | Colexio Plurilingüe N. S. Lourdes\nUnha excursión con aroma de mar\n25 Maio, 2012 23 Agosto, 2017 Antiguo Blog E. Secundaria Excursións e visitas\nO pasado mércores o centro de secundaria quedou prácticamente vacío. 1º, 2º, e 3º tiñamos por diante un día de excursión á costa.\nA primeira parada foi Muxía. Alí intentamos abalar a pedra, aínda que sen éxito, e moitos de nós “purificámonos” segundo di a lenda, pasando por debaixo da Pedra dos cadrís. Logo de estar alí un anaco relaxándonos mirando ao mar, dirixímonos ao que os romanos chamaban a fin do mundo para ver o faro. A moitos sorprendeunos ver roupas e zapatos queimados e contaronnos que era unha tradición entre os peregrinos cando remataban a súa peregrinaxe.\nContinuamos a nosa viaxe visitando a fervenza do Ézaro, a única de Europa que cae ao mar. Impresionounos moito e iso que agora non baixa moita auga que como será cando o faga? Despois unha paradiña en Carnota para ver un dos hórreos máis longos de Galicia.\nPero o que máis nos gustou desta xornada foi a comida na praia de Louro. Alí pasamos boa parte da tarde e puidemos xogar, pasear, descansar… e sobre todo facelo todos xuntos .\nRematamos esta excursión coa visita ao casco histórico de Noia onde ademais de facer un percorrido rápido polos monumentos máis importantes, paseamos e fixemos as pertinentes compras.\nSin dúbida ningunha, os lugares que visitamos, as viaxes en autobús, a praia e estar cos nosos compañeiros para pasar un día relaxado, fan dunha excursión normal, unha excursión XENIAL!!!\n← La Salud del Pie en edad escolar\nUNA CLASE MAGISTRAL →


CABE di que o bipartito é o irresponsable ao presentar a documentación 48 horas antes do pleno - ValmiñorTV\nInicioGALEGOCABE di que o bipartito é o irresponsable ao presentar a documentación 48 horas antes do pleno\nNo Pleno ordinario de Gondomar do mes de xuño, celebrado onte, o Goberno municipal presentou tres expedientes de delimitación de solo de núcleo rural (Penalba, San Roque e Prado), apelando á «responsabilidade» da oposición para a súa aprobación. Pero segundo CABE é o bipartito quen actúa de xeito sen lugar a dúbidas irresponsable cando ante un tema tan sensible e complexo (como así o recoñeceu o concelleiro de Urbanismo) presenta a documentación necesaria para a súa análise tan só 48 horas antes da celebración do Pleno, no límite legal para facelo (consta na acta da Comisión Informativa de Asuntos do Pleno que o luns 29 de maio aínda non se dispuña de ditos expedientes).\n“É máis, o señor Araújo ocultou información á oposición cando en dita Comisión nin se nomeou unha cuestión de extrema importancia como é a existencia de ordes de derrubamento, das que nos decatamos pola prensa o mesmo día do Pleno”, afirma Jimena Varela, quen se pregunta “é este un xeito de actuar «responsable» para o goberno, ademais en minoría, e que necesita (aínda que non guste de facelo) de diálogo coas forzas da oposición? Pareceríalle «responsable» ao goberno que o resto e grupos políticos votáramos unha cuestión tan relevante e complexa sen tempo a estudala, guiados por un titular de prensa?”.\nAsí mesmo, desde Gondomar Concello Aberto sinalan que pese a que o concelleiro de Urbanismo diga que tiveron tempo durante a exposición pública, aseguran que o expediente para a delimitación contén moita máis información da que se expón: informes técnicos e xurídicos municipais, Informe Ambiental Estratéxico, adecuación do documento técnico ao mesmo, alegacións, respostas as alegacións… “é unha cuestión extensa e complexa que require de tempo para o seu estudo”.\nO goberno tivo tempo segundo Varela (como recoñeceu no Pleno o señor Araújo, tiñan toda a documentación feita fai un mes) “para remitirnos os expedientes e buscar un acordo. Así se fixo no mes de febreiro, cando a oposición tivo unha semana para estudar o expediente de delimitación de Campo Grande (nesta ocasión, 2 días para 3 expedientes) e coñecer os expedientes de derrubamento existentes. En consecuencia, o Grupo Municipal de Gondomar Concello Aberto votou a prol da proposta. Pero neste caso, as circunstancias foron ben distintas”, asevera.\n“Pese a isto, este Grupo municipal non vai admitir que o desleixo do goberno bloquee unha cuestión de extrema gravidade. Hoxe mesmo, solicitamos por rexistro os expedientes de derrubamento dos citados núcleos e, tras estudar os mesmos e os expedientes de delimitación, convocaremos na semana que vén un Pleno extraordinario para tratar o tema”, conclúe a concelleira de CABE.


I Encontro de Documentais e Curtas do Muíño – Muíño do Vento\nAudiovisuais CDs Publicacións\nI Encontro de Documentais e Curtas do Muíño\n24 octubre, 2015 17 noviembre, 2019 Administradora\t0 comentarios Carlos Quirós, Cristina Esteiro, Juanín Ares, La Cuerda Floja, veciñanza\nO xoves 1 de outubro, nos locais da SGHN, tivo lugar o Iº Encontro de Documentais e Curtas do Muíño.\nPresentouse en primeiro lugar o documental Maio, maio entra en Canido. Este documental, que recolle a tradicional festa dos Maios en Canido, feito coa participación da veciñanza e centros educativos do barrio, foi patrocinado pola ASC Muíño do Vento e realizado pola produtora La Cuerda Floja.\nA continuación, presentáronse as curtametraxes De baixa, de Juanín Ares Gondel, Ferrol mola, de Cristina Esteiro, e Por un puñado de Euros, de Carlos Quirós.\nEste exitoso Iº Encontro de Documentais e Curtas do Muíño foi coordinado por Juanín Ares Gondel. No outono de 2016 presentaremos os II Encontros.\n← Charla sobre «Os camiños da edición actual»\nPresentación do libro «Juan García Niebla: Entre a innovación pedagóxica e o compromiso cidadán» →


As TIC no CEIP A Rúa » Software libre\nBy ruagalego, 3 Outubro 2009\nNun día frío de inverno prefires ter todas as ventás da túa casa pechadas para aforrar en calefacción, e non entendes o de aqueles/as aos que non lles preocupa ter unhas ventás pechadas e outras abertas?\nEres un profesional comprometido que ten na coherencia das súas accións un principio a seguir?\n– Permite aforrar importantes custos económicos en licenzas de software á Administración educativa, ao profesorado e ás familias do alumnado.\n– Moito está traducido a linguas minoritarias, entre elas a lingua galega.\n– Pasarías a formar parte dunha gran comunidade de persoas que participan altruistamente compartindo os seus coñecementos.\n– Encaixa dentro do círculo das eleccións coherentes dun profesional da educación crítico e comprometido.\n– Contribúe ao desenvolvemento do sector tecnolóxico local.\n– Valora por encima de todo unha actitude ética ante a vida antes que outra meramente técnica ou tecnolóxica. A de compartir o coñecemento, traballar en equipo, ser solidario e non deixarse atrapar polo ruído do mercado.\nAlgúns profesores aínda son reticentes a utilizar os ordenadores, cren que cun pouco de sorte poderían xubilarse sen aprender a utilizalos ou dándolles o menor uso posible, e en todo caso non teñen o menor interese en coñecer con quen se relacionan… bástalles con que funcionen, con que ao darlle a unha ou dúas teclas precisas obteñan a resposta esperada. Pero…\nCando che poñen a comida no prato… ¿non te preguntas de onde procede, quen a produce, a quen van destinados os cartos que pagaches por ela?… nese caso segue así que vas por bo camiño.\nSe, pola contra, eres unha persoa con conciencia social, á que si lle importa saber de onde vén a comida que ten no prato cada día, quen a produce, en que condicións, e a quen chegan os cartos que paga por ela… entón tamén che preocupa saber quen pon o software no teu ordenador e as implicacións que ten que uses un tipo de software e non outro. Os teus actos (tan sequera as túas decisións) de usar un tipo ou outro de software favorecen ou promocionan determinados tipos de consecuencias sociais. Se usas software privativo favoreces un modelo económico onde unhas poucas multinacionais xeran a práctica totalidade do mercado, favoreces as prácticas de piratería de software, axudas a que os teus alumnos/as se “fidelicen” con determinadas marcas e non sexan capaces de ver máis alá.\nInvitamos a participar aos pais e nais e ao profesorado nun debate de gran relevancia\nDada a trascendencia que está a acadar o desenvolvemento das Tecnoloxías da Información e da Comunicación (TIC) nas escolas, e a propósito dunha noticia que informa sobre a intención do goberno de Zapatero de regalar un portátil a cada alumno de primaria nos vindeiros anos, pero con software privativo instalado, da multinacional Microsoft, sen tan sequera terse sacado a concurso público. Tamén se informa nesta entrada do diario El País.\n2. Defender o uso exclusivo de software libre nas aulas (GNU/Linux, Firefox, OpenOffice…). Que o software sexa libre implica entre outras cousas que tamén é legal distribuír copias sen pagar licenzas e acceder ao código fonte dos programas. Para saber algo máis ver neste enlace de introdución ao software libre.\nNo debate entran aspectos de puro utilitarismo técnico, económicos… pero tamén, e tal vez isto sexa o máis importante ao falar de educación, aspectos éticos e filosóficos… pois no fondo nas escolas estamos deseñando a sociedade do futuro.\nHispalinux censura o custo económico e a dependencia tecnolóxica da “solución” Microsoft para a educación, publicado en GALPon.\nRazóns para o profesorado : apélase en primeiro lugar á responsabilidade profesional docente (toma de decisións argumentada no saber profesional), en segundo lugar a razóns éticas (maior coherencia cos valores sociais promovidos dende a escola: traballo compartido, traballo en equipo, solidariedade social…) e por último a razóns prácticas (menores custos económicos, maior seguridade…)\n2. Os perigos dos chats tipo “Messenger”. Agregamos a persoas descoñecidas sen valorar o perigo que iso supón, pois esas persoas poden ter malas intencións e facernos dano. Poden obter de nós facilmente información íntima: datos persoais, direccións, números de teléfono, gustos, etc. para logo utilizalos na nosa contra.\na) Borrar Microsoft Office (Word, Excel, Powerpoint…) do noso ordenador, se o temos como copia ilegal (lembrar que o prezo legal anda nun mínimo de 200 euros), e instalar no seu lugar Open Office, (pincha no enlace para descargar) unha suite ofimática con procesador de texto, folla de cálculo, presentacións, etc. de software libre, e polo tanto legal e gratuito, que se actualiza a miúdo.\nc) Borrar o sistema operativo Windows, tamén no caso de telo ilegal, e instalar por exemplo unha distribución de GNU/Linux, sistema alternativo de software libre, e polo tanto legal e gratuíto, mantido pola comunidade do software libre e con actualizacións constantes. Unha das distribucións máis populares é a Ubuntu, que podedes descargar desde aquí.\nPara saber máis ver http://xosevidal.blogia.com/temas/software-libre.php


Clio: mayo 2008\nPublicado por Clio en 23:27 No hay comentarios:\nO pasado xoves día 15 de maio, e pechando as Xornadas da primavera da Asociación Hume, tivemos o pracer de recibir na nosa biblioteca municipal a don Emilio Xosé Ínsua, doutor en Filoloxía Galego-Portuguesa e profesor de Lingua e Literatura no IES “A Basella”, poeta e escritor. Falounos da creación da Real Academia Galega e da súa traxectoria e os moitos avatares polos que tivo que pasar ata os nosos días. A Real Academia Galega foi creada en 1905 na Habana por iniciativa dos galegos que vivían nesa cidade, entre os que destacaban Curros Enríquez e Fontela Leal. O seu primeiro presidente foi Manuel Murguía. A súa sede está na Coruña e ten como obxectivo contribuír ao coñecemento da nosa historia, cultura, literatura e lingua. É a que organiza o Día das Letras Galegas e é a institución encargada por lei de dictar as normas que rexen o bo uso da nosa lingua.\nAo final da charla, houbo un coloquio entre don Emilio Xosé Ínsua e varios dos asistentes que acudiron ao acto.\nPublicado por Clio en 23:47 No hay comentarios:\nOnte, 9 de maio, comezaron as xornadas co motivo do día das Letras Galegas da Asociación de Estudos Históricos Hume na Biblioteca Municipal das Pontes. Tivemos o pracer de recibir a don Narciso Luaces Pardo, creador do museo etnográfico de Meixido (Ortigueira) e autor do libro O Carreiro. Memorias do tío Santos. Falounos da impotancia do carro na vida dos nosos devanceiros, dos nomes que reciben as pezas do carro na comarca do ortegal (pois cada zona ten a súa propia denominación) de cómo se construían… sen faltar, por suposto, algunha que outra anécdota, como a dun veciño de Ortigueira que, por querer facer o carro máis grande do normal (o carro ten unhas medidas determinadas) só lle durou dous días, xa que este entornábaselle porque unha roda encaixaba nas rodeiras do camiño e a outra ía máis alta. Outras curiosidades foron que dunha vez saíron do porto de Ortigueira 5000 carros feitos por un carreiro do lugar ou que no último viaxe que fixo un carreteiro da zona (que se decicaba exclusivamente a levar tablóns de madeira a Ferrol) levou 1500 kg de madeira nun carro tirado por dúas parellas de bois.\nDespois da charla tivemos a oportunidade de facerlle unha pequena entrevista a don Narciso.\nEntrevista a don Narciso Luaces Pardo. Creador do museo etnográfico de Meixide e autor do liro O Carreiro. Memorias do tío Santos.\nPregunta: Que importancia tiña o carro na vida dos nosos avós?\nResposta: Pois mira, o carro na vida dos nosos avós era todo porque era o único medio de transporte que había. Nel carretábanse todos os materiais que eran necesarios para unha casa, para obras públicas para facer pontes, estradas, para todo, para todo en xeral, ata que viñeron os camións pero os camións viñeron… pois sería polo ano 1900 ou por aí cando empezaron a haber así en xeral, o resto foi todo carrexado no carro e esa era a maior importancia que tiña.\nP: Quedan moitos carreiros hoxe en día?\nR: Pois mira, hoxe non quedan carreiros na zona porque tampouco quedan carros. A partir do último terzo do século XX, o que acabou agora, entraron os tractores, o tractor agrícola e a carroceta para carretar as madeiras. Chegou primeiro a carroceta e despois chegou o tractor agrícola e a partir de aí, pois quedou totalmente abolido o carro.\nP: Meu pai tenme contado que os carros asubían dun xeito especial e que cada carro tiña o seu son.\nR: Si, cada carro tiña un sonido especial e as campaíñas (do carro) tamén entón, polo son das campaíñas e polo chirrío do carro a xente, os veciños do lugar, coñecían que carro era o que se aproximaba .\nP: Como se conseguía ese son?\nR: Polas madeiras, cada madeira aínda que fora toda da misma clase, cada unha soaba distinto.Eso, polo menos eu non o teño estudado, non se sabe o motivo de porqué facía isto.\nP: Non lles botaban nada ás rodas?\nR: Si, para que cantaran máis ou menos. Para que non cantasen por exemplo, engrasábase con touciño de porco ou con aceite e se se quería que cantasen, ou mollaban con auga porque ao secar aínda enchía máis ou lle botaban gas, gas do alumado entón o facían cantar porque había moita xente que presumía de que o seu carro cantaba mellor cao dos outros incluso, cando había que facer algunha cousa, apretábanlle as tuercas para que o sentiran cantar máis non sabes? Aínda que lles pesaba máis ás vacas e aos bois, pero o facían así.\nP: Coida que é imporatante que todas estas pezas se recollan en museos etnográficos para que non se perdan e para que as vindeiras xeracións as coñezan?\nR: Eu penso que a importancia é enorme porque se non se recolle, esto é unha historia que se acaba e un pobo que non sabe de onde vén mal pode saber a onde vai.\nP: É importante que asociacións como a de Hume faigan charlas como a de hoxe para que a xente recorde e coñeza a vida dos nosos ancestros?\nR: Pois mira, eu creo que si. Afortunadamente estanse empezando a facer en todos os pobos co asunto das Letras Galegas e con moitas máis cousas. É moi importante que a xuventude sigades loitando con esto, sobre todo os máis xóvenes para que nunca se perda esto que, por exemplo o do carro, que data de , estamos falando aquí,agora mesmo sobre 4000 5000 antes da nosa era .\nP: Cal é o seu próximo proxecto?\nR: Teño tantos que non sei por cal empezaría.Estou escribindo un libro, teño un libro publicado e estou escribindo outro precisamente dos oficios para que vós máis os vosos fillos e netos e bisnetos vos quede aí para sempre e quede constancia dos oficios que houbo. Porque mira, referente ao campo, oficios que perteneceron ao campo, levo contabilizados 50 e algo.\nNada, gracias a vós.\nPara a semana, o xoves 14, teremos na nosa biblioteca a Emilio X. Ínsua López , doutor en Filoloxía Galego-Portuguesa e profesor de Lingua e Literatura no IES “A Basella” , poeta e escritor que nos falará do centenario da Real Academia Galega\nPublicado por Clio en 22:34 1 comentario:\nPublicado por Clio en 12:37 1 comentario:


O Concello de Boiro e a USC xuntan forzas na primeira campaña de dinamización demográfica da nosa terra – O Barbanza\nO Concello de Boiro e a USC xuntan forzas na primeira campaña de dinamización demográfica da nosa terra\nMarzo 5, 2020 S.P.\nRúas do núcleo histórico de Abanqueiro, en Boiro\nO Concello de Boiro vén de anunciar a súa colaboración coa Universidade de Santiago de Compostela (USC) para achegar metodoloxías que revitalicen poboacións que contribúan a frear o proceso da Galicia baleirada. Máis polo miúdo, a Administración boirense traballará coa USC na realización dun concurso de Dinamización Demográfica e Territorial que, segundo informan dende o Consistorio, será “o primeiro que se leva a cabo nun municipio galego”. O obxectivo desta iniciativa é “conseguir propostas para aumentar o número de habitantes”.\nA orixe do proxecto está nos recentes contactos entre as dúas entidades, máis en detalle entre os representantes da Administración boirense e o Departamento de Xeografía da Universidade de Compostela (o profesorado-investigador que na actualidade imparte a materia de Xeodemografía do Grao en Xeografía e Ordenación do Territorio).\nEsta iniciativa, sinalan, ten “un dobre obxectivo”. Por unha banda “fomentar no alumnado a posta en funcionamento dun proxecto que se poida levar a cabo nun municipio” e, pola outra, “poñer en práctica as súas ideas para aumentar o número de habitantes no concello de Boiro, e chegar aos 20.000 habitantes.”\nNo Concurso de Dinamización Demográfica e Territorial que convoca o Goberno boirense pode participar alumnado, xa titulado, das tres universidades galegas. Para participar, os interesados poden presentar as súas propostas ata día 30 de abril. Os autores da proposta gañadora recibirán unha gratificación económica, ademais da posta en marcha da súa iniciativa.


» Política » O Goberno celebra que SUPLUSA acate a orde dada pola Deputación e efectúe o pago aos traballadoresCronica3.com A Mariña - costa de Lugo - información da Mariña lucense\nO Goberno celebra que SUPLUSA acate a orde dada pola Deputación e efectúe o pago aos traballadores\nLugo, 7 de xullo de 2018. O Goberno da Deputación celebra que a Sociedade Urbanística Provincial, SUPLUSA, acate a orde dada polo organismo provincial e efectúe o pago aos 29 traballadores aos que a Sociedade Mercantil lle adebeda as nóminas. Finalmente, SUPLUSA nomeou a un traballador da Sociedade como interventor accidental, o que demostra que “só buscaron utilizar ao persoal de SUPLUSA como ferramenta política, creando un problema onde non o había”.\nAsí o avanzou a vicevoceira do Goberno, Pilar García Porto, que destacou que “celebramos que SUPLUSA por fin cumpra unha orde da Deputación, aínda que lamentamos que tardasen tanto en abonar as nóminas destes traballadores, causando graves prexuízos a estas 29 familias. Ademais, son prexuízos totalmente innecesarios, pois hoxe demóstrase, unha vez máis, que foi un problema artificial derivado do caos na xestión e desgoberno de SUPLUSA”.\nA Deputada lembrou que o Goberno Provincial deu xa, en 3 ocasións, orde á Sociedade para que, tal e como lle corresponde e como finalmente aconteceu, efectuase os pagos das nóminas, “tendo en conta que non ten problema de liquidez algún ao contar con fondos millonarios e recibir ingresos pola súa actividade urbanística”.\nGarcía Porto instou ademais aos traballadores a que soliciten á Sociedade Urbanística o cálculo dos posibles intereses provocados polo retraso e demora dos pagamentos aos profesionais que prestan os seus servizos en SUPLUSA.\nA Deputada lembrou que o Presidente da Deputación, Darío Campos Conde, trasladou onte mesmo ao Partido Popular a súa proposta para disolver SUPLUSA e estudar a integración dos traballadores no organismo provincial, tal e como aconteceu coa TIC. Sería un procedemento que, de contar co apoio do PP, se podería realizar nun tempo estimado de 2 meses.\n“O que buscamos con esta disolución, tal e como leva defendido Campos Conde durante os últimos meses, é buscar as vías legais para ofrecer unha solución con garantías aos traballadores de SUPLUSA e estudar a súa integración no organismo provincial, ademais de simplificar as estruturas da administración, o que nos permitiría aforrar custos”, destacou.\nNeste senso, García Porto apuntou que onte mesmo, Campos Conde solicitou aos 4 servizos provinciais con maior responsabilidade na materia na Deputación – Secretaría Xeral, Contratación, Intervención e Asesoría Xurídica- informes técnicos para estudar a posibilidade da intervención administrativa de SUPLUSA, dado a situación de desgoberno da sociedade. “Trátase dun acto moi común na administración pública, de feito, a propia Xunta de Galicia, durante estes últimos anos, realizou este tipo de intervencións, por exemplo na Cámara de Comercio de Lugo ou na de Ferrol”, subliñou.\nSUPLUSA pechada ás 13:00 horas\n“Onte mesmo, tivemos que mandar un oficio por burofax a SUPLUSA; xa que as 13:00 horas tiñan seu rexistro pechado, no que se lles indicou que non íamos a participar das decisións, a todas luces ilegais, que se estaban a tomar nos Consellos de Administración, debido a que existían ilegalidades nas propostas que levan; así como dándolles unha orde, por 3ª vez, para que procedan ao pago das nóminas aos traballadores da sociedade urbanística”, apuntou.\nPreto de 1.000 euros en dietas\nA Deputada apuntou tamén que “esperamos que os Deputados que hoxe en día participan nestes dous Consellos, responsables do retraso no cobro das nóminas dos traballadores, rexeiten o cobro das dietas correspondentes, uns 100 euros por Deputado e Consello, o que sumaría preto de 1.000 euros a costa dos lucenses polas reunións mantidas hoxe”, apuntou.


Recoñecemento ao labor dos/das profesionais de emprego e desenvolvemento local de Galicia no estado de alarma polo COVID-19 – Profesionais de Desenvolvemento Local de Galicia\nDesde Afiprodel queremos xuntarnos aos agradecementos que outras asociacións como Aprodel Castela La Mancha están realizando para cos profesionais do sector público, entidades do terceiro sector e entidades privadas que están loitando nestes momentos tan críticos por gañar a guerra a un virus e que as batallas deixen o menor número de baixas posible.\nVai o noso recoñecemento ao persoal sanitario e de seguridade e emerxencia, que están na primeira liña, e tamén ao persoal dos servizos sociais, da ensinanza, da limpeza e atención a dependentes, da atención a mulleres maltratadas, da recollida de lixo, do sector da informática e de telecomunicacións, da produción, venta e reparto de alimentos e outros produtos, das farmacias, do transporte e tantos outros que están expoñendo a súa seguridade e saúde polo ben común.\nOs servizos públicos están amosando a súa capacidade, esforzo e solidariedade visibilizando a necesidade de apostar, defender e apoialos en Galicia e en España. Nestes momentos debemos ser conscientes de que un Estado e Comunidade son máis fortes canto mellores e máis dotados estean os servizos públicos que serven á cidadanía.\nQueremos tamén facer un recoñecemento aos profesionais do ámbito local e nomeadamente aos do emprego e desenvolvemento local. Os servizos municipais, coas alcaldías e concellerías ao fronte, están a facer unha labor excepcional amosando as capacidades de resiliencia e adaptación á situación de emerxencia, xuntando esforzos coa participación dunha sociedade civil máis organizada, responsable e sempre solidaria.\nOs profesionais de emprego e desenvolvemento local están no ámbito máis achegado á cidadanía, comparten as súas inquedanzas e axudan a superar este estado de emerxencia que esperamos remate o máis axiña posible. Nesta situación de alarma e incerteza, estes profesionais procesan e resumen as múltiples novidades normativas, tramitan expedientes, reformulan accións formativas para ofrecer teleformación e participan na busca de solucións dentro das administracións locais, que están a desenvolver un traballo excepcional de apoio á súa cidadanía.\nCun labor menos visible pero tamén moi útil, informan sobre as medidas e tramites a realizar para apoiar ao tecido empresarial, ao persoal traballador e desempregado e á cidadanía.\nCando chegue ese día despois que tanto desexamos, os profesionais de emprego e desenvolvemento local continuarán aquí para axudar a recompoñer e reforzar o tecido empresarial, as actividades económicas locais, as iniciativas emprendedoras e tamén para promover actuacións público-privadas que contribúan a recuperar a economía e a sociedade.


O Concello publica un estudo sociolóxico sobre a poboación ourensá - Concello de Ourense\nO Concello publica un estudo sociolóxico sobre a poboación ourensá\nO Concello de Ourense publica os resultados dun estudo sociolóxico encargado á empresa Celeste-Tel, e cuxo obxectivo é o de coñecer a valoración cidadá sobre diversos aspectos da política e vida municipal.\nAdemais dun cuestionario xeral, o estudo incide en aspectos coma os efectos da pandemia e a saída da mesma, os ingresos e o posto de traballo, a xestión das administracións, a valoración de proxectos municipais, o medio polo que a cidadanía accede á información e o grao de coñecemento e valoración dos políticos, así como un apartado específico para a valoración da intención de voto.\nDirixido polo sociólogo José Ramón Lorente Ferrer, o estudo é de ámbito municipal, e realizouse logo de 600 entrevistas telefónicas asistidas por ordenador entre o 15 e o 23 de abril de 2021. A metodoloxía foi unha selección aleatoria proporcional, con cotas pechadas de idade e de xénero.\nO nivel de erro do estudo é dun +/- 4,08%.\nDescarga: Estudo sociolóxico Ourense (pdf, 1,4Mb)


O BNG de Redondela considera as pistas de atletismo, de “segunda categoría”. - Novas - Bloque Nacionalista Galego de Redondela - BNG - Bloque Nacionalista Galego\nBNG de Redondela 11 abr. 2022 - 09:49\nbng redondela CAR atletismo\nO Bloque Nacionalista Galego vén de analizar o recente anuncio da construción das únicas pistas de atletismo no concello de Redondela, no instituto San Simón de Redondela. “Un proxecto que nace con moitas eivas, pois con fondos municipais constrúese nun centro escolar dependente da Xunta, suxeita a un convenio, e cunhas enormes limitacións de espazo”, sinalan.\nDende a organización nacionalista afirman “que se trata dunhas pistas de atletismo de segunda división, que confirman unha vez máis a visión tan limitada do goberno de Digna Rivas sobre as necesidades reais do concello”.\nAs pistas soamente ocupan catro rúas, a maior de 180m., ubicadas no Instituto de secundaria, San Simón. O uso da infraestrutura depende dun convenio, o que vai condicionar a súa utilización, ademais das limitacións que suporá no uso do patio por parte do estudando.\nPola súa parte o voceiro nacionalista, Xoán Carlos González, afirmou que “ao inicio do mandato o goberno municipal dispuña de 400.000 euros para a construción das pistas de atletismo, que agora se reducen máis dun cincuenta por cento”. En diversas xuntanzas, tanto cos grupos da oposición como co Club de Atletismo de Redondela, plantexáronselle alternativas, como os terreos de ADIF en Quintela, negociacións coas comunidades de montes, ou outros espazos de titularidade municipal. “Desde o primeiro momento o único que lles interesou foi que a pista se construíse na zona da Marisma, e que dependese dunha negociación coa administración autonómica, para dilatar os prazos, e tensionar a situación”, sinala\nQuere deixar claro o edil do BNG que dende a súa organización defenden a construción dunha infraestrutura deportiva que permita que a práctica do atletismo se realice en condicións de calidade, que mesmo sirvan de referencia para outros concellos da bisbarra. “Deste xeito tanto afeccionados e afeccionadas, como os e as atletas poderían dispor de instalacións de primeira, co que o medre desta práctica deportiva estaría asegurado”.\nSegundo expuxo, este modelo conxuga perfectamente co que dende hai unha década tan bos resultados ten acadado no concello de Moaña. Para coñecer os pormenores da xestión, o grupo municipal do BNG de Redondela, achegouse ao veciño concello do Morrazo, contando con Leticia Santos como anfitrioa. “Soubemos de primeira man o modelo, exemplo para grande parte dos concellos do noso arredor”, apuntou.\n“Deixa escapar o goberno de Digna Rivas a oportunidade de que as primeiras pistas de atletismo convertan Redondela en referente da nosa bisbarra. No BNG cremos firmemente na necesidade de que a actividade deportiva en todos os eidos, como no caso do atletismo, debe chegar ao conxunto da veciñanza, con instalacións de calidade. Neste obxectivo seguiremos traballando nos vindeiros anos”, remata na súa nota Xoán Carlos González


Adestradores: Ourense pecha o ano activando Curso de Iniciación\nA Delegación Zonal da FGB en Ourense clausura o ano 2018 programando un novo curso de iniciación para adestradores, a celebrar nas derradeiras datas deste mes.\nGracias á colaboración do Colexio Salesianos, a cidade de Ourense será sede desta convocatoria formativa, marcada para celebrarse, na súa primeira fase, eminentemente práctica; os vindeiros días 28, 29 e 30 de decembro baixo a seguinte programación:\nCurso Iniciación Adestradores - Ourense (decembro 2018)\n28/12/18: horario de mañá e tarde (Sede: Colexio Salesianos).\n29/12/18: horario de mañá e tarde (Sede: Colexio Salesianos).\n30/12/18: horario de mañá e tarde (Sede: Colexio Salesianos).\nFase non presencial e avaliativa: Realizarase a través da Plataforma de Formación online FGB a partir do sete de xaneiro de 2019.\nPara esta ocasión, os interesados en poder formar parte da que será a última acción formativa da área de adestradores FGB neste 2018, poden formalizar a súa inscrición ata o día 21 deste mesmo mes, cumprindo dous sinxelos pasos:


A mocidade galega cara á folga xeral – erguer\nA mocidade galega cara á folga xeral\n30th Abril 2018 Nacional 0 DestacadoNacional\nAs mozas galegas de clase traballadora atopámonos na altura do 1 de maio do 2018 nunha situación de extrema precariedade e con nulas perspectivas de futuro. Os salarios miserentos, a elevadísima taxa de desemprego xuvenil e en moitos casos a obriga de abandonar o noso país para poder vivir dignamente son os instrumentos que empregan o grande capital español e transnacional para seguir a aproveitarse do noso traballo, gañando cada vez máis a costa de que nos vivamos peor.\nEsa realidade, de carácter mundial, vese agravada pola nosa situación de dependencia económica e política. Unha situación que subordina a Galiza aos intereses do mercado español, que son os da minoría capitalista que sustenta ese Estado. Os nosos recursos e potencialidades son reduzidos a umha conta de resultados das grandes empresas. As necesidades do noso pobo e as potencialidades do noso país son desprezadas polos diferentes gobernos. O Estado español e a Unión Europea son un freo para o desenvolvemento autocentrado da Galiza.\nUnha década despois do comezo da até hoxe última crise cíclica do capitalismo do 2008 comprobamos como o capital avanza sen freos a favor da grande burguesía transnacional, que acumula cada día máis beneficios en base ao aumento da nosa explotación, que fai aumentar a pobreza entre a mocidade galega. É clave a figura das traballadoras pobres, pois ter un traballo xa non garante unhas condicións de vida digna, en especial para as mozas. As condicións dos contratos revelan unhas condicións case escravizantes, con contratos por horas, días ou semanas, con cadeas de subcontratación, traballos precarios desde as ETTs e a imposición de falsas autónomas.\nAs privatizacións de servizos públicos (sanidade, ensino, servizos sociais) e a imposición das reformas laborais, sociais e das pensións, levadas a cabo polo PSOE e polo PP, e no caso das pensión co apoio de CCOO e a UGT son ferramentas fundamentais no disciplinamento e precarización da clase traballadora, incluíndo a xuventude. Estas políticas veñen da man dun partido corrupto ao mando dun estado profundamente antidemocrático e represor, que adopta prácticas propias do franquismo nunha desmedida represión sindical e xudicial que criminaliza a resposta social contra as súas políticas.\nO aumento da conflitividade laboral en diferentes sectores, causada polas duras condicións de explotación, obriga a coordinar, dinamizar e ampliar a resposta, na procura de vitorias para a nosa clase. Faise necesario intensificar a mobilización e continuar coas loitas gañadas polo noso pobo nos sectores do telemarketing e o téxtil coma trala folga de Bershka, así como coas mobilizacións que se deron coa folga de mulleres o pasado 8 de Marzo, co movemento de pensionistas e o persoal da Xustiza na Galiza, así como outros colectivos de traballadoras nos seus centros de traballo e no territorio.\nFacemos un chamamento a camiñar cara unha folga xeral na Galiza, xa que é a resposta necesaria ante a situación que estamos a vivir cunhas características propias na nosa nación. A folga xeral é o instrumento da clase traballadora para demostrar ao poder político e económico a nosa disposición de resistencia e loita pola recuperación dos nosos dereitos, polo que se trata da mellor forma de responder aos abusos da patronal, que non atopa outra oposición por parte do goberno e a lexislación vixente.\nPor todo isto, as organizacións da mocidade nacionalista e independentista galega que apoiamos este manifesto chamamos a toda a mocidade galega a participar das mobilizacións convocadas polo sindicalismo galego de clase en cidades e vilas de todo o país para o vindeiro Primeiro de Maio, Día da Clase Obreira.\nSaudamos polo tanto a campaña a prol da convocatoria de folga xeral na Galiza impulsada pola Confederación Intersindical Galega, convencidas de que a resposta aos ataques do capital cara a clase traballadora galega só pode darse a través da mobilización e o conflito encadrados nunha estratexia revolucionaria no camiño dunha Galiza ceibe e sen explotación.\nAnterior: Lista de mobilizacións e xustificantes da FOLGA19A\nSeguinte Chan novo xa!


ESTOUTRAS: Libia: Interceptan conversa telefónica entre comandantes "rebeldes" que evidencia as mentiras dos imperialistas\nLibia: Interceptan conversa telefónica entre comandantes "rebeldes" que evidencia as mentiras dos imperialistas\nEsta chamada telefónica mostra unha disputa entre un líder rebelde de Misrata e o voceiro militar do Consello Nacional de Transición, Coronel Ahmed Bani, destapando numerosas mentiras dos rebeldes e a súa hipocrisía. A chamada permítenos confirmar varios feitos:\n- Falan da presenza de tropas estadounidenses e francesas en Misrata e Trípoli, e admiten con claridade que tropas estranxeiras participaron no ataque e ocupación de Trípoli, e aínda permanecen alí.\n- Falan da existencia dun grave conflito entre a brigada de Misrata e o CNT en Benghazi, de cómo é percibida en Benghzi a brigada Misrata, da minimización do seu papel nos combates. O comandante de Misrata semella realmente canso de escoitar como o voceiro militar se pabonea na televisión e nas noticias, falando dun autodenominado Novo Exército Nacional, mentres que eles están sendo esmagado polas tropas de Gaddafi, sen a axuda de Benghazi. Di:\n«O teu autodenominado Novo Exército Nacional foi totalmente esmagado en Dafniya polas tropas de Gaddafi, e leváronse todas as armas e vehículos armados. Xa non hai Exército Nacional. Onde está en Sirte o teu Exército Nacional? Estás a falar dos que agardaban fóra desfilando para as televisións e os fotógrafos? Un comandante coma ti debe vir do campo de batalla, non dun desfile para a televisión! Deixa de actuar como os americanos e os franceses, como desfila Sarkozy mentres a guerra continúa no país. Vai ao campo de batalla!»\n- Ahmed Bani, o voceiro do CNT, respóndelle falando da razón psicolóxica e operativa do uso da expresión “Novo Exército Nacional”. Di que o mundo enteiro teme unha situación de guerra de guerrillas na Libia, teme a Al Qaeda e as loitas fratricidas entre as diferentes faccións. A comunidade internacional non debe ver os rebeldes libios como un montón de diferentes faccións, milicias e brigadas, polo que emprega a expresión “Exército Libio” para dar a sensación de que Libia está ben, que a situación está Baixo control e que só fican pequenos focos de resistencia pro-Gaddafi ao que derrotar. E así tentan convencer os EUA, Reino Unido e Franza de que o exército Libio está en construción, etc., etc…\n- O comandante de Misrata párao, dille que estadounidenses e franceses están perfectamente informados sobre a situación, xa que están con eles sobre o terreo. Estiveron en Trípoli durante o asalto, e aínda están alí. Di que só na súa propia brigada hai un grupo intelixencia formado por 12 membros das forzas especias estadounidenses e 6 franceses, que están dando toda a información a través da Internet e a prensa (?). Así que coñecen moi ben cal é a situación, non hai necesidade de finxir que é un novo Exército Libio.\n- Unha disputa sobre as armas e “tropas” ou “mercenarios” de Qatar. «Onde estás as armas de Qatar, onde están as tropas cando as necesitamos?», di o comandante rebelde de Misrata. A carencia de respaldo de tropas e armas de Benghazi, mentres que eles lles deron 150 millóns (¿) para iso. O comandante de Misrata di que eles non conseguiron as armas que lles prometeran, e saben que están en Benghazi. Xura que cada un dos de Benghazi que traizoou a brigada de Misrata pagará un gran prezo e que a “revolución” vai ter suceso con ou sen eles. Di que se inclusive o coronel Bani pretende convencelos de que non os traizoou, ten que arranxar a situación, e dar o que prometeu á brigada de Misrata, xa que el está no poder.\n- O comandante de Misrata di que Benghazi lles debe diñeiro e respecto polas “mártires” de Misrata, os feridos e as amputacións (¿), por todo o que fixeron, a incluír a destrución do exército de Gaddafi en Misrata e arredores.\n«Pensa nos exércitos que nós destruímos (¿), home, destruímos 16 batallóns en Misrata, hai FOSAS COMÚNS de soldados de Gaddafi, mais nós non debemos falar diso. Quen acabou con eles? E estamos a falar dun Exército Nacional? Onde está o teu Exército Nacional de Benghazi? Agora estamos a padecer importantes baixar. As ambulancias e os avións están cheos das nosas baixas, os hospitais están inzados de rebeldes de Misrata! U-la axuda procedente de Qatar? U-las armas procedentes de Qatar? Os teus homes están excluíndonos de Libia como se nós fósemos de Bangladesh. Estás a facelo peor que Gaddafi, esquecéndote de nós e apartándonos.»


Son de noso: O poder do Arcabuz\nDa man da compañía Quique Peón Cía. e de Xacarandaina, chéganos O Poder do Arcabuz unha obra ambiciosa que poderás ver o día 7 de maio en Moeche e o 16 en Betanzos.\nO espectáculo de danza tradicional de gran formato- con case cen artistas no escenario: 35 bailaríns, 20 músicos e 40 persoas no coro- recrea a Revolución Irmandiña que tivo lugar en Galicia na Baixa Idade Media.\nPara a Comunidade Educativa do IES de Curtis, ten un valor engadido, xa que nos coros está o mestre Cundíns.\nPublicado por sondenoso en 18:19\nEtiquetas: Música, teatro, Tradicións


O filial logra un gran triunfo ante o Montaos | SD Compostela\nVitoria do Cadete para seguir líder e empate do Xuvenil A, segundo clasificado\nSantiago de Compostela, a 26 de Novembro de 2018.\nA fin de semana invernal deixounos grandes sensacións no filial branquiazul. O Zona Vella superou ao Montaos por 0-2 e xa marcha terceiro na táboa. Ademais, o Xuvenil A logrou un empate co que se mantén segundo, mentres que o Cadete A resiste no liderado tras vencer ao Dubra. Tamén regresaron á senda triunfal o Xuvenil B, o Alevín B e o Prebenxamín B e houbo dous empates máis.\nEn primeiro lugar, o Zona Vella colleitou unha gran vitoria por 0-2 ante a Santa Cruz de Montaos, un duro rival ante o que demostraron experiencia. Os branquiazuis mostraron, de novo, unha gran cara en defensa e aproveitaron, no segundo acto, o acerto en área rival. Jorge Castiñeiras puxo en vantaxe aos nosos no 77 e Óscar Juanes sentenciou no desconto. Con este resultado, o filial sobe ao terceiro posto, mellor posición que alcanzan ata o momento, e está a tan só dous do coliderado.\nPuido tamén recortar diferenzas co líder un Xuvenil A que, con todo, non puido pasar do empate na casa ante o CD Boiro. Os branquiazuis adiantáronse mediada a segunda metade cun tanto de David Noya pero, nun campo de Cancelas anegado, os visitantes igualaron nos últimos minutos. Con todo, seguen sumando semanas sen perder e manteñen o segundo posto, a tres do EF Lalín.\nPola súa banda, o Xuvenil B regresou á senda triunfal despois de superar por 1-3 ás Escolas Deportivas de Vedra. Tras o empate logrado a fin de semana pasada, os canteiráns conquistaron tres importantes puntos de visitante cunha gran remontada. Os locais adiantáronse no 21 pero, grazas aos goles de Christian Fernández, Juan Amigo e Raúl García, o Compos levou o triunfo final. Por contra, o Xuvenil C volveu caer, esta vez ante o EF Lalín.\nMantén a súa posición privilexiada o Cadete A, líder en solitario do Grupo 5 da Primeira Autonómica. Un único tanto de Iker Carril, como fai quince días, decidiu o duelo entre os branquiazuis e a SD Dubra. Os nosos seguen así invictos, con 37 puntos en trece xornadas. Á súa vez, o segundo equipo descansou esta fin de semana.\nEn infantís, o A perdeu na casa contra o EFM Boiro, terceiro clasificado por 0-2, malia que mostrou unha gran imaxe ante un moi bo equipo, mentres que o B caeu por 5-0 na súa visita ao Cire Melide, malia que mantén a terceira praza.\nEn fútbol 8, os equipos alevíns tiveron sorte dispar. O A caeu ante o Conxo por 0-4 e o B venceu 6-0 ao Victoria FC. Igualmente, en benxamíns, o A non conseguiu sumar contra o Villestro, mentres que o B logrou un empate contra o Victoria FC.\nEn prebenxamíns, o A descansou, pero o B, este luns, triunfou ante as ED Santiago, logrando a súa segunda vitoria en liga. Por último, en biberóns, o A perdeu contra o Victoria e o B empatou ante o Calo e perdeu contra o Fátima, nun partido aprazado das primeiras xornadas.


Humor e aventura nun libro que mostra unha estupeda escritora: «A señorita Bubble», de Ledicia Costas. Crítica de María Jesús Fernández\nPublicado o 7 Setembro, 2017 nas categorías Críticas, Infantil, Redes sociais, Sopa de Libros\nMaría Jesús Fernández publicou no seu Facebook a primeira crítica sobre A señorita Bubble, de Ledicia Costas. A señorita Bubble Xa está aquí “A señorita Bubble” a nova e esperada novela para nenas e nenos de Ledicia Costas.\nNovidade: «Rosalía de Castro e o poder sexual», de María Xosé Queizán. A sexualidade e o poder patriarcal na obra de Rosalía\nPublicado o 7 Setembro, 2017 nas categorías Ensaio, Estudos literarios, Monografías, Novidades, Poesía\nRosalía de Castro e o poder sexual, de María Xosé Queizán, é unha novidade de Xerais. Rosalía de Castro é unha das escritoras que mellor comprendeu e reflectiu na súa obra, tanto poética como narrativa, a sedución, entendendo esta como o poder sexual que os homes exercen sobre as mulleres.


O Fisterra Blues Experience anunciou as primeiras confirmacións da sexta edición do festival, que se celebra do 10 ao 11 de xuño. Dinamizar e por en valor esta localidade da Costa da Morte, son os obxectivos principais dun evento que este ano recupera espazos públicos da localidade. Desde hoxe están á venda os primeiros abonos a un prezo exclusivo de 30 €.\nO Fisterra Blues Experience, que se celebra do 10 ao 12 de xuño aumentando nun día a programación, regresa este 2022, tras dous anos marcados pola pandemia, cargado de música e experiencias. Ademais de no campo de fútbol Ara Solis, nesta edición recupéranse as actuacións en espazos públicos da vila fisterrá e increméntase a capacidade no paseo en barco do "Blues a bordo" e na jam sessión do domingo no Semáforo de Fisterra.\nA organización do FiBE 22 vén de poñer á venda os primeiros abonos a prezos hiperreducidos, logo de revelar algunhas das confirmacións musicais desta nova cita que contará coa actuación de Ilegales, un dos grupos máis emblemáticos do rock español. Coincidindo co 40 aniversario da banda, Ilegales recalan en Fisterra dentro da xira La lucha por la vida, o seu novo disco de estudio. Este concerto será un dos pratos fortes da cita, no que ofrecerán unha posta en escena espectacular para rememorar os clásicos máis soados do seu extenso repertorio xunto ás novas cancións.\nO artista de Burundi e refuxiado político trala guerra civil e o xenocidio do ano 1993, J. P. Bimeni actuará xunto á The Black Belts, banda de 6 reputados músicos da escena madrileña, formada nos estudios de TucXone Records, onde deron forma ao seu debut Free Me, unha obra rebosante de ‘swamp soul’ e a Give me hope, o seu último álbum. Guitarras, teclados, unha sección de ventos e a envolvente voz de Bimeni farán bailar o público asistente a ritmo de rhythm’n’blues.\nCoas súas harmonías cálidas e guitarra colorida, De Vacas traerán a Fisterra a súa lúdica e coidada posta en escena. As voces de Inés Salvado, Faia Díaz e Paula Romero, xunto á guitarra de Guillerme Fernández, únense para dar vida ás súas particulares versións de grandes temas “venerados polas masas e maltratados pola historia”, como os hits "Amodiño" ou "Rexurdimente".\nPrecursor da guitarra Rockabilly & Country no mundo, Al Dual é un dos artistas españois con maior recoñecemento na escena internacional do Rock n ́ Roll clásico. Al Dual gravou The Sun Session nos arquicoñecidos estudios Sun Records de Nashville, meca do blues, country, rhythm & blues e rockabilly. A Fisterra traerá eses sons procedentes de épocas primixenias da música americana que tan ben sabe rescatar.\nÁ espera de novas confirmacións, que serán anunciadas nos próximos días, no FiBE 22 estará tamén a Adrián Costa Blues Band, banda composta por músicos cunha longa experiencia na escena do blues en Europa, xunto á poderosa voz do brillante guitarrista compostelán Adrián Costa.


O Consello de MEISA aproba o prego para a contratación da xestión das instalacións da estación de montaña | Xornal Galicia Sur\nO consello de administración de MEISA, Manzaneda Estación de Inverno, S.A., aprobou na súa reunión de hoxe, celebrada telemáticamente, o prego de condicións para a contratación da xestión integral das instalacións da estación de montaña. Na reunión, que contou desde o Pazo Provincial coa participación do presidente da Deputación de Ourense, Manuel Baltar, e a secretaria do consello, Ángeles Cantón, a orde do día incluíu temas económicos e de xestión, entre os que figuraba a aprobación da licitación do contrato de servizos para a xestión integral das instalacións da estación. Dita xestión comprende as tarefas administrativas e as referidas á práctica de deportes de inverno, outros deportes, lecer e esparexemento, incluíndose así mesmo a explotación do servizo de restauración e aloxamento. O contrato terá unha duración de tres anos.\nO anuncio de licitación publicarase no perfil de contratante de MEISA e as proposicións presentaranse no prazo de trinta e cinco días naturais contados desde o día seguinte ao da publicación do anuncio de licitación do contrato no perfil de contratante, nas dependencias de MEISA.\nO adxudicatario deberá cumprir, entre outras, coas seguintes condicións: manter as infraestruturas e equipamento de MEISA nas debidas condicións; dar continuidade á explotación das instalacións; ofertar, como mínimo, deportes de inverno para todas as idades, así como servizo de restauración, de actividades, de piscina e SPA e aloxamento; abonar os importes correspondentes aos gastos correntes das instalacións, así como os gastos de limpeza, conservación, reparación e mantemento; as instalacións da estación de montaña virarán baixo denominación comercial e rótulo nos que se incluirán a identificación do establecemento, “Estación de inverno Manzaneda”; manter actualizada a páxina web da que dispón MEISA, así como as redes sociais; presentar anualmente un plan de mantemento e conservación das instalacións; definir o contexto organizativo dos traballadores: organigrama, definición do posto de traballo, responsabilidades, competencias e distribución do tempo de traballo, e presentar o orzamento previsto para o ano natural.\nmayo 20, 2020\tpor Xornal OU\t0 comments 289 visitasen Deputación\nSiguiente: A comisión informativa de Cultura aborda o outorgamento da medalla de ouro da provincia de Ourense ao escultor Acisclo Manzano\nAnterior: O concello de Ribadavia cambia a ubicación da Feira Quincenal para adaptala á nova normativa derivada da pandemia do covid-19\nagosto 13, 2015\t0 comments 956 visitas\nA deportista forma parte do equipo Segle XXI e milita na Selección Española Feminina ...\nnoviembre 28, 2019\t0 comments 178 visitas\nManuel Baltar visitou hoxe as instalacións, que supoñen unha ampliación dos espazos administrativos da Deputación, ...\nnoviembre 27, 2018\t0 comments 410 visitas


Visita nocturna aos petróglifos do Monte Tetón e charla explicativa de Eduardo Méndez. – IEM\nA visita nocturna ao Monte Tetón será a primeira das Xeiras de Arte Rupestre “Alén Miñor”, organizada polo IEM no verán 2011. A saída será o vindeiro venres 8 de xullo ás 22:00 dende a Casa do Concello de Tomiño.\nEduardo Méndez serán os guías deste percorrido por unha das concentracións de petróglifos más fermosa do sur de Galicia. A actividade é para todo público e totalmente gratuíta. Recoméndase ter a precaución de levar auga para beber, lanternas, abrigo e calzado apropiado para a travesía. E para ir “facendo boca” achegamos o vídeo coas imaxes da visita no verán do 2010.\nO IEM na inauguración do Parque Arqueolóxico de Arte Rupestre en Campo Lameiro.


Reclaman ao Goberno que a síndrome do traballador “queimado” sexa enfermidade profesional | Noticias Vigo\nReclaman ao Goberno que a síndrome do traballador “queimado” sexa enfermidade profesional\nSATSE recalca que os enfermeiros e enfermeiras soportan a diario unha continua sobrecarga asistencial e uns niveis moi altos de responsabilidade que conlevan a aparición dunha tensión crónica nunha porcentaxe moi alta de casos, o cal, segundo determina a OMS, provoca a síndrome do traballador queimado (burnout).\nPublicado por Noticias Vigo o día 29/05/2019 na sección de Sanidad,SATSE,Sindicatos\nO Sindicato de Enfermería, SATSE, reclamou ao Ministerio de Traballo, Migracións e Seguridade Social e ao de Sanidade, Consumo e Benestar Social que se inclúa a síndrome do traballador queimado (burnout) na listaxe de enfermidades profesionais que contempla a Seguridade Social.\nTras coñecer que a síndrome do traballador queimado ( burnout) figurará na próxima Clasificación Internacional de Enfermidades (CIE-11) da Organización Mundial da Saúde (OMS) como un problema asociado ao emprego ou ao desemprego, o presidente de SATSE, Manuel Cascos, dirixiuse por carta ás ministras de Traballo e Sanidade en funcións instándolles a que propicien a modificación lexislativa pertinente para que esta patoloxía sexa considerada como enfermidade profesional.\nSegundo SATSE, a decisión adoptada pola OMS é un importante paso adiante no recoñecemento a nivel mundial dunha enfermidade que afecta á saúde e calidade de vida dos profesionais afectados, así como ás persoas da súa contorna máis próxima, e agora son as administracións públicas españolas competentes do noso país as que deben tomar cartas no asunto.\nEn concreto, SATSE reclama ao Ministerio de Traballo que se modifique o cadro de enfermidades profesionais no sistema da Seguridade Social, que establece o Real Decreto 1299/2006, do 10 de novembro, en aras á inclusión da síndrome do traballador queimado (burnout) como enfermidade profesional. Para iso, requírese un informe previo por parte do Ministerio de Sanidade, Consumo e Benestar Social.\nSATSE recalca que os enfermeiros e enfermeiras do noso país soportan a diario unha continua sobrecarga asistencial e uns niveis moi altos de responsabilidade que conlevan a aparición dunha tensión crónica nunha porcentaxe moi alta de casos, o cal, segundo determina a Organización Mundial da Saúde, provoca o coñecido como síndrome do traballador queimado (burnout).\nAdemais, manteñen ao longo da súa traxectoria profesional un contacto permanente co sufrimento, a enfermidade e, en ocasións, a morte, e unha alta porcentaxe desenvolve o seu labor realizando quendas rotatorios, que inclúen o traballo nocturno, ao obxecto de garantir a necesaria atención sanitaria a todos os cidadáns durante 24 horas ao día, os 365 días do ano.\n8 DE CADA 10 EN GALICIA\nNo que respecta á tensión e á síndrome do traballador queimado ( burnout), os datos aos que conclúen distintos estudos e análises son cada vez máis preocupantes, afirma SATSE. Así, segundo o estudo “Percepción de tensión nos profesionais de Enfermería en España en 2017”, un 80 por cento de enfermeiras e enfermeiros aseguran estar tensas/os e un 51,38% senten “queimadas/os”.\nNese estudo detállase que máis da metade dos profesionais de enfermería en Galicia sofren a síndrome do profesional “queimado” e oito de cada dez, tensión, mentres que preto do 100% considera que o ambiente laboral deteriorouse e 8 de cada dez está convencido de que a atención que se presta aos pacientes no Sistema Sanitario ha empeorado nos últimos anos.\nUn 95,3% da enfermería galega considera que o ambiente laboral deteriorouse, un 85,42 % entende que a atención aos pacientes empeorou nos últimos anos e un 87,50% pensa que non hai persoais de enfermeiras suficientes.\nUns problemas de saúde, reitera, que son consecuencia directa da excesiva sobrecarga laboral que sofren, na actualidade, as enfermeiras e enfermeiros que traballan nos hospitais, centros de saúde e outros centros sanitarios e sociosanitarios e que tamén pon en risco a seguridade na atención aos pacientes e cidadáns.\nPor iso, a organización sindical está a solicitar en todo o Estado as 500.000 firmas necesarias para presentar nos próximos meses no Congreso dos Deputados unha Lei de Seguridade do Paciente, a través dunha Iniciativa Lexislativa Popular, que garanta un número máximo de pacientes por cada enfermeira e enfermeiro.\nOlalla Rodil replica ao director da CRTVG que @s…\nO Concello de Nigrán conmemora este fin de semana os…


A xanela aberta: COCIÑA DE OUTONO: Marmeladas de froitas\nCOCIÑA DE OUTONO: Marmeladas de froitas\nDespois do éxito do marmelo que fixemos o pasado curso, este ano imos repetir na cociña. Prepararemos unhas deliciosas marmeladas de froitas de outono, que seguro que nos han saír de rechupete.\nAs marmeladas realmente son unha conserva de froita e elabóranse dende ben antigo. As maioría das árbores froiteiras teñen o seu froito no verán e no outono: mazás, cereixas, peras, pexegos......... maduran con tal rapidez que non hai forma de consumilos todos e pérdese moita froita. ¡E logo no inverno a pasar gana dela!\nDo mesmo xeito que se conservan outros alimentos en sal ou en vinagre, tamén se poden conservar en azucre. Eso é a marmelada: froita cocida en azucre que se conserva durante longo tempo.\n¡¡¡ MMMMMMMMM !!! ¡¡¡DELICIOSA NAS TORRADAS, CO QUEIXO OU MESTURADA NO IOGUR.....!!! Seguro que coñecemos moitos máis usos para este alimento.\nNa Nube da Lingua podemos atopar máis cousas sobre a súa preparación e as receitas que impos cociñar. Fai clic enriba do tarro.\nPublicado por axanelaaberta Etiquetas: Aliménta-T ben, obradoiro, outono, receita, recursos


O 061 DE GALICIA ASISTIU A 67 PERSOAS POR 51 ACCIDENTES DE CIRCULACIÓN DURANTE A PONTE DE NADAL\nUrxencias Sanitarias de Galicia-061 asistiu durante a Ponte de Nadal a 67 persoas debido a 51 accidentes de tráfico ocorridos nas estradas galegas. O período contabilizado comprende desde as 15,00 horas do xoves, 24 de decembro, ata as 23,59 horas do domingo, 27 de decembro. O día que rexistrou máis incidentes foi o xoves con 17 sinistros de tráfico.\nA Central de Coordinación do 061, que xestiona e coordina os servizos prehospitalarios en casos de urxencia e emerxencia en Galicia, recibiu nestes días 69 chamadas en relación cos accidentes de tráfico. Estas alertas xeraron 51 asistencias sanitarias por parte do persoal do 061 que atendeu un total de 67 persoas. A proporción de homes e mulleres atendidos foi do 72% e do 38% respectivamente. Nas idades dos feridos, obsérvase que o 28% dos atendidos tiña entre 25 e 39 anos.\nPor provincias, A Coruña rexistrou 25 accidentes de tráfico durante os desprazamentos destas datas.\nOs recursos sanitarios mobilizados polos médicos que atenderon as chamadas na Central de Coordinación do 061 foron 80. Así, as ambulancias asistenciais de soporte vital avanzado asistiron en 13 accidentes, as ambulancias asistenciais de soporte vital básico mobilizáronse en 56 sinistros e os equipos sanitarios de Atención Primaria que completan a dotación das ambulancias asistenciais de soporte vital básico do 061, no caso de necesitalo, prestaron asistencia sanitaria en nove accidentes. As ambulancias convencionais atenderon en dúas ocasións.\nEn 56 casos os feridos foron trasladados aos centros sanitarios correspondentes, en 10 ocasións atendeuse no propio lugar do incidente e unha persoa resultou falecida no punto.


O executivo boirense adxudica as obras de rehabilitación do Pazo de Goiáns - Canal Rías Baixas\nO executivo boirense adxudica as obras de rehabilitación do Pazo de Goiáns\nBOIRO> O Concello vén de adxudicar a rehabilitación do Pazo de Goiáns. A actuación, que se executará nun prazo dun ano, conta cun orzamento próximo ó millón de euros.\nA UTE Proyecon Reboben González resultou a adxudicataria para acometer o proxecto de reforma do Pazo de Goiáns. A piques de rematar o mandato o executivo boirense adxudicou esta obra que ascende a preto dun millón de euros e conta cun prazo de execución dun ano se todo marcha sobre o previsto. Os traballos iniciaranse de contado, una vez o director de obra o autorice. As obras afectarán á torre e ó edificio principal, acometéndose a súa rehabilitación integral pero conservando os elementos que se atopen aínda en bo estado.\nA actuación poderá ser financiada grazas ó crédito solicitado polo concello ó fondo de cooperación do Instituto Galego de Vivenda e Solo. Trátase dunha liña de credito sen intereses dirixida á rehabilitación de patrimonio en concellos de menos de 50.000 habitantes.\nO rexedor boirense tamén se referiu á polémica suscitada a raíz das obras de retirada da cuberta e ó baleirado levadas a cabo no pazo. Segundo el o Concello sempre actuou en base ós informes emitidos por Patrimonio.\nUTE Proyecon Reboben González\nArtigo anteriorIII edición das Xornadas Técnicas enfocada á comercialización do viño\nSeguinte artigoO BNG de Poio revitalizará a parroquia de San Salvador cun skatepark no peirao da Barca\nCidadáns Boiro pide solucións ós contínuos vertidos do Saltiño e Esteiro\nA confraría de Rianxo alerta dun novo repunte do furtivismo nas...\nA Deputación da Coruña pon en valor o papel das mulleres...


A FGAMT-CIG tilda de “prepotente, pouco seria e infantil” a actitude da Xunta diante da folga do transporte - CIG: Confederación Intersindical Galega\n01 Decembro 2021 04:48\nO responsábel do sector de Transportes da FGAMT-CIG, Xesús Pastoriza, cualifica a actitude da Xunta de Galiza, diante da folga de transporte de viaxeiros por estrada de “prepotente, pouco seria e infantil”. Denuncia que a xuntanza mantida hoxe foi unha “tomadura de pelo” e que nela se confirmou que de se aplicar o plan da Xunta haberá redución do número de autobuses e, polo tanto, destrución de emprego no sector.\nSegundo Pastoriza o texto relativo á subrogación presentado pola Xunta de Galiza “a nos válenos”. Porén denuncia que malia terse comprometido a proporcionar a documentación e copias dos contratos para analizar as condicións reais que se fixan “apareceron sen nada”.\nDiante desa situación, “dixemos que así non negociabamos”, explica e engade que a única información que se lles achegou foi que a Xunta estaba disposta a aumentar a partida económica para o salario dos/as condutores/as nun 25%, “pero só dos condutores, do resto non sabemos nada” e que van reducir o número de autobuses nos contratos.\n“Por moito que aumenten a partida económica se hai menos autobuses, hai máis paro. O que están dicindo na práctica é que poden mellorar as condicións dos que se subroguen, pero vai a haber máis xente sen subrogar, co cal non nos vale porque é unha diminución do volume de emprego global”.\nSendo isto para a CIG moi grave, máis o é a “falta de seriedade” dunha administración que desconvocou a apenas quince minutos da hora prevista a xuntanza que estaba comprometida para as 17:00 horas de hoxe, para despois volver contactar coas organizacións sindicais, ao cabo dunha hora, vía correo electrónico, e emprazalas a unha xuntanza este xoves pola tarde.\nPastoriza tamén denuncia que desde a consellaría se emitira un comunicado no que se albisca que esa xuntanza á que foron convocados, “no é para negociar nada, senón porque hai Consello da Xunta pola mañá e pola tarde veñen a nos informar do que hai”.\nO representante da FGAMT-CIG entende que deste xeito é a consellaría a que dá por rotas as negociacións e confirma a convocatoria de folga indefinida a partir da semana que vén. Adianta ademais que as organizacións sindicais están estudando a posibilidade mesmo de endurecela.\nAs organizacións sindicais emitiron esta mesma tarde un comunicado conxunto que, de seguido, reproducimos.\nAnte a falta de respecto da Xunta de Galiza aos cidadáns e cidadás, traballadores/as e sindicatos, o servizo de transporte de viaxeiros por estrada en toda Galiza vaise ver sumido nun caos aínda máis importante que o instaurado actualmente\nA Consellaría de Infraestruturas desconvoca con 20 minutos de antelación a reunión tripartita acordada para esta tarde, tras a reunión que mantivo cos sindicatos na mañá de hoxe, e na cal se chegara a un principio de acordo en canto á blindaxe dos contratos e subrogación dos traballadores/as e demais cláusulas de garantía social.\nEsta ruptura unilateral do diálogo por parte da Xunta de Galiza ampara que queren seguir cun conflito aberto o cal están sufrindo todos os cidadáns e cidadás por culpa dun goberno ineficiente que adopta decisións máis propias dunha xuntanza nun bar, que as que debe adoptar un goberno serio.\nUnha nova actitude de prepotencia por parte do goberno do PP cando estaba establecendo unha actitude de avance nun conflito iniciado polo mesmo goberno.\nAs tres organizacións sindicais, CIG, CCOO e UGT, manteñen a súa postura de diálogo para intentar emendar o desastroso plan de renovación do transporte imposto polo goberno da Xunta de Galiza.\nPara afondar máis na confusión, agora nos convocan a unha nova xuntanza tripartita mañá pola tarde, ás 17:00 horas, o que demostra a necesidade de máis sosego, tempo e reflexión para abordar con seriedade unha solución para o desenvolvemento do plan de Transporte de viaxeiros en Galiza.


Como escribir un relato curto – Certame de Relato Curto\nCertame de Relato Curto\nWeb da oitava edición\nBases da VIII edición\nComo escribir un relato curto\nMartiño, por Concha Blanco\nO Pregoeiro, por Antonio García Teijeiro\nCada luz unha esperanza por Xabier P. Docampo\nA instantánea, por Ledicia Costas\nBailes perfumados, por Fina Casalderrey\nPáxina de exemplo\n1. CÉNTRATE NA ACCIÓN\nO relato non é só unha anécdota, xa que conta unha historia ficticia. A narración ha de estar condensada e centrarse no que sucede.\nNo relato non hai longas descricións ou extensas exposicións ou reflexións morais ou psicolóxicas. Isto non quere dicir que careza destes elementos. Poden estar, pero escondidos entre liñas ou ditas directamente coas palabras xustas.\n2. NON QUEIRAS ABARCALO TODO\nO relato, polo xeral, debe ocorrer nun espazo de tempo breve, ter poucos personaxes principais (2 ou 3 como moito) e unha localización principal.\n3. BUSCA UNHA IDEA E SELECCIONA O IMPACTO\nToda idea pode simplificarse sempre, só hai que darlle unha volta. Para iso, busquemos o instante con maior forza, o momento de impacto da historia, así saberemos onde hai que centrarse. Por exemplo:\nQueremos contar a historia de Martiño que, tras pasarse moitos anos dedicado ao seu traballo, logrou alcanzar o éxito profesional. Foi un tipo importante, ambicioso e chegou ao máis alto, pero a custa de arriscar a súa vida persoal. Co tempo, cometeu unha serie de erros e arruinouse co que rompeu a familia e acabou de mendigo.\nBen, temos a idea, agora buscamos o impacto. Por exemplo:\nMartiño é un mendigo que cada mañá pide nunha esquina do centro da cidade, nunha zona de oficinas preto de onde el traballaba tempo atrás. Os mesmos executivos entre os que el se incluía antes, son agora os que o ignoran e pasan polo seu lado sen miralo.\n4. NON O CONTES, MÓSTRAO\nUn relato non é un resumo dunha historia, senón unha historia en si. Tomando o mesmo exemplo do punto anterior, poderiamos dicir:\nMartiño é un mendigo que cada mañá pide nunha esquina preto de onde antes traballaba. Entón tiña moito éxito, aínda que se acababa de divorciar e non tiña moito tempo para os seus fillos porque…\nQue é isto? É unha historia ou o resumo dunha historia? En realidade é o segundo.\nPara narrar a historia temos que centrarnos no instante, na acción, polo tanto, mostra o que ocorre, ensina a historia a través da acción:\nMartiño conta as moedas da súa caixa e dáse conta de que non foi unha boa mañá. Dubida se terá para tomar algo quente…\n5. MANTÉN A ESTRUTURA\nTodo relato ha de ter unha introdución, un nó e un desenlace. Por exemplo, na historia anterior:\nA introdución (sitúa a historia: que, quen, onde e cando) sería: o mendigo contando as moedas na súa esquina e os executivos pasando ante el envoltos no seu abrigo.\nO nó podería ser: o mendigo está preocupado porque necesita tomar algo quente pero non lle chega o diñeiro. Segue pedindo pero os executivos ignórano.\nO desenlace (sería o final que lle deamos): alguén se apiada del e dálle o diñeiro para que se tome o café.\n6. NON O DEAS TODO, SUXÍREO\nNo relato é tan importante o que se di como o que se cala. Como diciamos antes, non hai lugar para exposicións longas, así que esquécete de explicar que o mendigo se sente mal pola súa situación ou que se arrepinte de perder a súa familia. Iso ha de quedar implícito na acción. Deixa que o lector o deduza. Por exemplo, en lugar de explicar que o mendigo tiña familia e a perdeu xunto co seu traballo, podemos facer que entre os executivos que cruzan ante el, o mendigo recoñece ao seu fillo e intenta dicirlle algo. O fillo vólvese cara a el e, sen recoñecer o seu pai, dálle unha moeda, solucionando o problema de tomar algo quente esa mañá. Pero, obviamente, ao mendigo xa non lle importa o café.\n7. CADA FRASE CONTA\nDo principio ao final, cada frase do relato ten que estar aí cunha función na historia. Tes pouco espazo e poucas palabras, aprovéitaas ben. Isto non é necesario facelo na primeira escritura, pero si na revisión. Se a esencia do texto se comprende sen esa frase, elimínaa.\n8. MANTÉN O SUSPENSE\nNon deas toda a información ao comezo. Dosifícaa e leva o lector ata a última palabra. Se contamos de partida que o mendigo era antes un executivo e que acaba de atoparse co seu fillo, logo quedamos sen sorpresa para o final.\nSempre que poidas, intenta que ao final do texto haxa un xiro, un golpe de efecto, unha sorpresa. Que estea xustificada, claro, pero que dea un novo sentido ao texto. É mellor empezar polo mendigo con frío que ha de conseguir diñeiro para algo quente. Logo podemos contar que el antes era un deses executivos que agora o ignoran, porque isto produce máis curiosidade sobre o personaxe. De súpeto, recoñece a alguén entre a multitude e chama a súa atención (máis intriga). Esta persoa non o recoñece, pero dálle diñeiro, aínda que ao mendigo xa non lle importa o diñeiro, porque o executivo era o seu fillo (deixamos o golpe de efecto para o final).\nUna das cousas máis difíciles pero tamén das máis importantes é lograr que o relato deixe pegada no lector. Unha vez termine, o texto ha de deixar un eco no seu interior, unha reflexión, un sentimento. É fundamental que a derradeira frase conteña un xiro ou unha imaxe que impresione. Volvendo ao caso do exemplo, o ideal é chegar ao final sen saber quen é o executivo ao que o mendigo recoñeceu e que acaba de darlle o diñeiro. Nesa última frase (que ademais debería ser curta, sinxela e directa para causar maior impacto) revelaremos que se trata do seu fillo (un bo xiro final) e deixaremos entrever que o mendigo xa non está preocupado polo diñeiro (nin o mira), senón que observa como o seu fillo se afasta sen poder facer nada para evitar que cometa os mesmos erros que el cometeu no pasado.\n10. AMBIENTA CON POUCO\nNon tes espazo para descricións longas nin divagacións, pero o relato tamén ha de ter ambientación para envolver ao lector. Para ambientar nun texto moi curto, usa o ton, o narrador, a linguaxe e selecciona as palabras adecuadas. Non é o mesmo dicir bruma que néboa. Cada palabra axuda a construír a atmosfera. Elíxeas con coidado.\nPor exemplo, para a historia do mendigo, situamos a historia nunha cidade, unha mañá de inverno na que vai moito frío, pero non é necesario dicir todo isto. Podemos ver o frío no bafo que sae da boca do personaxe ou facendo que refregue as mans envoltas en luvas antes de contar o diñeiro. Mellor aínda, podemos velo todo a través dos executivos que entran nas súas oficinas envoltos en grosos abrigos mentres ignoran ao mendigo. Nesta imaxe sabemos que é unha cidade, que é pola mañá, é inverno e vai frío.\n11. A IMPORTANCIA DO TÍTULO\nO título é un espazo extra que pode resultar moi útil. O ideal é que suxira, intrigue e mostre unha nova luz sobre o texto unha vez que se termine coa súa lectura.\n12. ALGÚNS CONSELLOS PARA ESCRITORES NOVEIS\nCalquera escritor ou escritora que queira facer relatos de calidade debe ler relatos. Para entender como funcionan e como se escriben, é fundamental que os coñezamos. Cando remates de escribir un relato, déixao repousar e dálle unha lectura ao cabo duns días. Seguro que farás algunhas melloras! Procura que o teu relato sexa orixinal, que teña enfoques pouco habituais.\nMáis prazo para entregar a vosa participación na VIII edición do Certame de relato curto\nFormulario de envío de participación\nRecursos de lectura e hemeroteca en idioma galego accesibles en liña\nObradoiro de creación do VII Certame.\nConcurso FANPA de relato curto 2019 en Bases da VII edición\nCopyright © 2022 Certame de Relato Curto. All Rights Reserved. | Chique by Catch Themes


O Concello anuncia está a levar a cabo un plan de limpeza de mobiliario urbano - Xornal de Betanzos\nO Concello anuncia está a levar a cabo un plan de limpeza de mobiliario urbano\nO Concello está a levar a cabo un plan de limpeza de mobiliario urbano, fontes e lavadoiros, así como diversas actuacións en equipamentos públicos. Os traballos levanse a cabo por parte da Concellaría de Obras e Servizos que nos últimos días executou obras nas fontes e lavadoiros de Xan Rozo, Os Anxos, Guiliade, e a do Camiño Real de Infesta ao que nos próximos días sumarase a de San Xiao.\nTrátase de traballos de limpeza e rozas que non se puideron facer hai unhas semanas como consecuencia da Covid-19 e ter que destinar os equipos a outras actuacións. Ademais, pintouse o mobiliario púbico, recuperándoo de pintadas en moitos casos como o paseo da Tolerancia e bancos situados en distintos puntos da cidade.\nDesde o Concello lamentan “a falta de civismo” dalgunhas persoas que depositan restos orgánicos nestas fontes ou lavadoiros e non nos colectores de residuos urbanos. Algúns destes lavadoiros como o de Os Anxos tivo que ser limpado varias veces durante as últimas semanas. “Queremos porlle fin a este tipo de condutas ou que o responsable ou responsables das mesmas sexa sancionado”. Por iso a Policía Local está a facer un seguimento de varias zonas para evitar este tipo de verteduras. “Non podemos destinar os recursos de todos a limpar o que uns poucos, con total falta de civismo, arroxan onde non poden facelo”, sinalou o concelleiro de Infraestruturas, Diego Fernández. O mesmo, apuntou, para os que “deixan pintadas en edificios municipais, en mobiliario urbano, en aseos públicos”…. “cada pouco o Concello ten que pintar o mobiliario ou limpar grafitis en xanelas, paredes, etc….”


Publicado por Libraco el marzo 22, 2008\nNas páxinas deste libro, Isabel Allende narra con franqueza a historia recente da súa vida e a da súa peculiar familia en California, nunha casa aberta, chea de xente e de personaxes literarios: fillas perdidas, netos e libros que nacen, éxitos e dores, unha viaxe ao mundo das adiccións e outros a lugares remotos do mundo en busca de inspiración, xunto a divorcios, encontros, amores, separacións, crisis de parella e reconciliacións.\nTamén é una historia de amor entre un home e unha muller maduros, que teñen salvado xuntos moitas dificultades sen perder nin a paixón nin o humor. Tamén é a historia dunha familia moderna, desgarrada polos conflictos e unida, pese a todo, polo cariño e a decisión de saír adiante.\nEsta é a familia que descubrimos en Paula e que descende dos personaxes de La casa de los espíritus (da que se fixo unha adaptación cinematográfica). Unha obra ao tempo emotiva e escrita no tono irónico e apaixoado que caracteriza á autora, na que nos entrega a suma dos seus días como muller e como escritora.\nIsabel Allende naceu en Lima (1942) Chile. Filla dun diplomático que lle inculcou a afección polas letras. Cursou estudios de periodismo. No 1962 casou con Miguel Frías, do que se divorciou no 1987, despois de ter dous fillos: Paula -vítima do cancro, morta no 1992- e Nicolás.\nEn 1973, logo do golpe militar chileno encabezado polo xeneral Pinochet, no que morreu o seu tío, o presidente Salvador Allende, abandonou o seu país e instalouse en Caracas, onde iniciou a súa producción literaria.\nNon podo seguir esperando a que alguén decida escribir algo, así que aí vai!\nAta "camarada de ruta" non lle pillei intensidade narrativa ó libro. A partir de aí engancheime xa un pouco.\nUnha frase: "O máis temible da vellez non é a soidade, senon a dependencia".\nUnha petición: Alguén sabe algo da peli "De amor y sombra"?


Economía Aplicada á Tradución\nMateria Economía Aplicada á Tradución Código V01M128V01208\nDescrición xeral Como consecuencia da globalización, as empresas, actores principais da economía de mercado, compiten nun entorno cada vez máis dinámico e complexo que, entre outras cousas, as obriga a conferirlle unha dimensión internacional ás súas actividades. Neste escenario, a posibilidade de crecer e, mesmo, sobrevivir depende, en boa medida, da forma en que dirixen e xestionan as súas estratexias de internacionalización. O obxectivo principal desta materia é familiarizar os futuros profesionais da tradución e a interpretación xurada cos principais procesos e dinámicas que caracterizan os negocios internacionais. Para iso, comezarase facendo unha caracterización básica dos fluxos de actividade nunha economía de mercado, resaltando o papel que xoga a empresa nestes. A continuación, presentarase o entorno, tanto xeral coma específico, no que a empresa desenvolve as súas actividades. Por último, abordaranse aspectos básicos do proceso de internacionalización da empresa, centrando a atención, en particular, na empresa multinacional e a deslocalización das actividades empresariais.